PTT คาดกระบวนการโอนทรัพย์สินธุรกิจให้ PTTOR อาจช้าจากเป้าเดิมก.ค.นี้
PTT คาดกระบวนการโอนทรัพย์สินธุรกิจน้ำมัน-ค้าปลีกให้ PTTOR อาจล่าช้าจากเป้าเดิมก.ค.นี้
9 พ.ค. 2560

นายเทวินทร์ วงศ์วานิช ประธานเจ้าหน้าที่บริหารและกรรมการผู้จัดการใหญ่ บริษัท ปตท. จำกัด (มหาชน) หรือ PTT เปิดเผยว่า บริษัทคาดว่ากระบวนการโอนทรัพย์สินธุรกิจน้ำมันและค้าปลีก มูลค่าราว 1.2 แสนล้านบาทให้กับ บริษัท ปตท.น้ำมันและการค้าปลีก จำกัด (PTTOR) อาจมีความล่าช้าจากเป้าหมายเดิมในวันที่ 1 ก.ค.60 หลังจากการขออนุญาตจากภาครัฐยังมีความล่าช้า และอาจทำให้มูลค่าการโอนทรัพย์สินเปลี่ยนแปลงไปบ้าง
“กระบวนการทำเรื่องขออนุญาตจากภาครัฐในการโอนสิทธิและทรัพย์สินต่างๆ จาก ปตท.ไปยัง PTTOR กระบวนการนี้ต้องใช้เวลา เป้าเดิมคือวันที่ 1 กรกฎาคมนี้ค่อนข้างท้าทายมาก ถ้ากระบวนการไม่เสร็จก็อาจเลื่อน เป็นไปได้ที่จะมีความล่าช้ากว่าแผน”นายเทวินทร์ กล่าว
 